Diari Oficial de la Generalitat Valenciana


Sumari del DOGV 4180, del 31-01-2002 (2002/419)

Informació pública de les bases de la convocatòria per a cobrir la plaça de tècnic mitjà d'administració general (tresorer), inclosa en l'oferta d'ocupació pública per a l'any 2001, vacant a l'Ajuntament de Vilamarxant.
---------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4180

Data del DOGV
:   31-01-2002

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2002/419


Data del document
:   03-01-2002

Organisme emissor
:   Ajuntament de Vilamarxant

Tipus de document
:   Convocatòria

Descriptors 

:   * Tresor
    * professió administrativa
    * concurs administratiu
    * administració local

Informació pública de les bases de la convocatòria per a cobrir la plaça de tècnic mitjà d'administració general (tresorer), inclosa en l'oferta d'ocupació pública per a l'any 2001, vacant a l'Ajuntament de Vilamarxant. [2002/S419]
  
Es convoquen proves selectives per a proveir pel procediment d'oposició una plaça de tècnic mitjà d'administració general que exercirà el lloc de tresorer municipal d'acord amb les següents:
  
Bases de la convocatòria per a cobrir la plaça de tècnic mitjà d'administració general (tresorer) a l'Ajuntament de Vilamarxant inclosa en l'oferta d'ocupació pública per a l'any 2001.
  
D'acord amb la plantilla del personal d'aquesta entitat, a fi de celebrar la prova selectiva per a cobrir la plaça que es detalla, s'ha resolt convocar procediment per a la selecció de la següent plaça inclosa en l'oferta d'ocupació pública per a l'any 2001.
  
Base primera. Objecte de la convocatòria
  
És objecte de la convocatòria la següent plaça:
  
1. Tècnic mitjà (tresorer): grup B; naturalesa: funcionari; escala: administració general; subescala: tècnica; nombre de places convocades: una.
  
2. Les funcions a exercir seran les pròpies del lloc de treball de tresorer.
  
Base segona. Requisits dels aspirants
  
Requisits generals: els qui desitgen participar en el procediment de selecció de personal convocat, hauran de reunir els requisits següents, referits al moment d'acabament del termini de presentació d'instàncies:
  
a) Tenir la nacionalitat espanyola.
  
b) Estar en possessió dels títols acadèmics que s'indiquen en l'annex número 1 previst per a aquesta plaça convocada o en condicions d'obtenir-lo en el termini previst per a la presentació d'instàncies.
  
c) Ser major de 18 anys i no excedir de l'edat de jubilació forçosa.
  
d) No patir cap malaltia o defecte físic que impedisca el desenvolupament de les corresponents funcions.
  
e) No haver sigut separat mitjançant expedient disciplinari, de qualsevol administració o ocupació pública, ni trobar-se inhabilitat ni suspens, per a l'exercici de les funcions públiques.
  
Junt amb aquests requisits generals, s'exigiran, atenent a la naturalesa d'aquesta plaça convocada, els requisits especials que figuren en l'annex número1 d'aquestes bases per a la plaça convocada.
  
Base tercera. Presentació de les sol·licituds i drets d'examen
  
Les sol·licituds, dirigides a l'alcalde president de la corporació, es presentaran en el model normalitzat que s'aprova en l'annex número 2 d'aquestes bases, i els interessats les presentaran degudament complimentades, i s'acompliran els requisits següents:
  
- Lloc: Registre General de l'Ajuntament de Vilamarxant o per qualsevol de les formes previstes per l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
- Termini: 20 dies naturals a partir de l'endemà de la publicació de l'anunci de la convocatòria en extracte en el Boletín Oficial del Estado. Prèviament a aquest anunci, les bases es publicaran íntegrament en el Butlletí Oficial de la província de València i en el Diari Oficial de la Generalitat Valenciana.
  
- A la sol·licitud hauran d'acompanyar-se:
  
a) Justificant del pagament dels drets d'examen.
  
b) Fotocòpia del document nacional d'identitat o passaport.
  
- Drets d'examen: importen la quantitat de 3.000 pessetes/18,03 euros.
  
- Pagament: el pagament dels drets d'examen es farà efectiu mitjançant l'ingrés en metàl·lic o mitjançant transferència bancària al nombre de compte que aquesta corporació té en l'entitat Caixa Rural de Xest: entitat: 3121; oficina: 0003; D. C: 87; compte nombre: 5277757242. En l'ingrés es farà constar la plaça a què s'opta, així com la identitat de la persona que realitza l'ingrés, que haurà de coincidir amb el nom de l'aspirant.
  
La quota de la tarifa correspon a la tramitació completa. En cas de desistir de participar en el procediment de selecció, sempre que es comunique dins del període que es concedisca per a presentar reclamacions o documentació, després de la publicació de la llista provisional d'admesos i exclosos, es tindrà dret al reintegrament de la quantitat ingressada.
  
Base quarta. Admissió d'aspirants
  
Acabat el termini de presentació de sol·licituds, l'alcalde president dictarà resolució, en el termini màxim d'un mes, i declararà aprovada provisionalment la relació d'aspirants admesos i exclosos, i indicarà, en aquest últim cas, la causa de l'exclusió i es concedirà un termini de 10 dies hàbils perquè es puguen formular reclamacions o esmenar els defectes que hagen motivat l'exclusió.
  
En l'esmentada resolució, que es publicarà en el Diari Oficial de la Generalitat Valenciana, amb una antelació mínima d'un mes a la data d'inici de les proves, s'indicarà la data, lloc i hora d'inici del primer exercici, així com la relació nominal dels membres del tribunal de selecció, i la resta de circumstàncies a què es refereix l'article 10.2 del Decret 33/1999, de 9 de març del Govern Valencià.
  
En el cas de presentar-se reclamacions, seran acceptades o rebutjades en la resolució que aprove les llistes definitives, que es farà pública, així mateix, en la forma indicada.
  
En cas de no presentar-se cap reclamació, les llistes provisionals esdevindran automàticament en definitives, sense necessitat de nova publicació.
  
Quan el nombre d'aspirants en el procediment selectiu convocat d'acord amb aquestes bases, no excedisca de 10, la publicació de la Resolució per la qual s'aprove la relació provisional d'admesos i exclosos podrà substituir-se per la notificació individualitzada a cadascun d'aquests de l'esmentada Resolució.
  
Base cinquena. Tribunal qualificador
  
El tribunal qualificador, per a la plaça objecte d'aquesta convocatòria, es determina en l'annex numero 1 que s'acompanya a aquestes bases.
  
El nombre de membres del tribunal haurà de ser imparell i mai inferior a cinc.
  
La designació del tribunal, comportarà la designació d'un tribunal suplent amb la mateixa composició que el titular.
  
A excepció del president, tots els membres del tribunal per a la selecció de personal funcionari, inclosos els que actuen en l'exercici de la representació sindical, hauran de ser funcionaris que posseïsquen una titulació igual o superior a la del lloc de treball a ocupar i pertànyer al mateix o superior grup de titulació.
  
Almenys la meitat més un dels membres dels tribunal hauran de tenir una titulació corresponent a la mateixa àrea de coneixements que l'exigida per a l'ingrés.
  
Tots els components del tribunal de selecció tindran veu i vot, fins i tot el secretari.
  
Els membres del tribunal que actuen en el procediment selectiu, percebran en concepte de gratificacions per la seua assistència, les quanties assenyalades en el Reial Decret 236/1988, de 4 de març, sobre indemnitzacions per raó del servei.
  
El tribunal qualificador no podrà constituir-se ni actuar sense l'assistència, com a mínim, de més de la meitat dels seus membres, titulars o suplents, indistintament, i podran disposar de la incorporació als seus treballs d'assessors especialistes per a totes o algunes dels seus proves, els qui es limitaran a l'exercici de les seues especialitats i col·laboraran amb els tribunals amb base exclusivament a aquestes.
  
En cas d'absència del president o de la persona que el substituïsca, actuarà de president el vocal de més edat.
  
En el funcionament del tribunal s'estarà al que disposa la Llei 30/1992, de 26 de novembre, sobre òrgans col·legiats, i els seus membres, així com els assessors que intervinguen, estaran subjectes a les causes d'abstenció i recusació previstes en aquesta normativa.
  
Les resolucions dels tribunals vinculen a la corporació, que només podran revisar-les pels procediments de revisió d'ofici previstos en la Llei 30/1992, de 26 de novembre.
  
Contra les resolucions i els actes de tràmit que impedisquen continuar el procediment o produïsquen indefensió del tribunal, únicament caldrà interposar recurs d'alçada davant de l'alcalde president de la corporació, no obstant això, els aspirants que estimen que el tribunal ha incorregut en qualsevol error material o de fet en la qualificació dels seus exercicis, podran sol·licitar, mitjançant escrit dirigit a l'alcalde president, la seua revisió i posterior correcció.
  
En el cas de presentar-se sol·licitud de revisió, l'alcalde president sol·licitarà al departament de secretària o intervenció, segons procedisca, que, en el termini de dos dies, emeta informe sobre el contingut de la sol·licitud, i en el cas d'estimar la possible existència d'un error material, procedisca a la nova convocatòria del tribunal en els tres dies següents, sempre que això anara possible, als efectes de la seua correcció.
  
Base sisena. Inici i desenvolupament de les proves
  
En el desenvolupament de les proves de selecció es garantirà l'objectivitat i, sempre que siga possible, l'anonimat dels aspirants, excepte en aquells supòsits en què s'establisca la lectura pública de l'exercici.
  
Les proves se celebraran al lloc, data i hora indicat en la publicació de la llista definitiva d'admesos. Les possibles variacions en alguna d'aquestes circumstàncies únicament podran deure's a causes de força major, després de la deliberació del tribunal de selecció, i sempre que no siga possible la seua celebració amb les degudes garanties per als aspirants. Les alteracions d'aquesta forma produïdes, seran objecte de comunicació individual a cadascun dels aspirants.
  
Qualsevol variació introduïda en la convocatòria inicial, o en qualsevol de les altres convocatòries, haurà de ser motivada.
  
Els aspirants hauran d'observar en tot moment les instruccions del tribunal amb vista a l'adequat desenvolupament de les proves. Qualsevol alteració de l'ordre normal de les proves per part d'algun aspirant quedarà reflectida en l'acta, i l'aspirant podrà continuar el desenvolupament de l'exercici amb caràcter condicional fins que el tribunal resolga l'incident.
  
Abans de l'inici de cada exercici i sempre que s'estime convenient durant el seu desenvolupament, els membres del tribunal comprovaran la identitat dels aspirants.
  
Els aspirants quedaran decaiguts en el seu dret quan es personen als llocs de celebració quan ja s'hagen iniciat les proves o per la inassistència a aquestes, encara que siga per causes justificades, sense perjudici, que el tribunal, examine aquestes i puga estimar-les i admetre l'aspirant, sempre que les proves no hagueren finalitzat i l'esmentada admissió no menyscapte el principi d'igualtat amb la resta del personal.
  
El tribunal formalitzarà, a l'acabament de cada una de les sessions en què es reunisca, un acta de la sessió, en la qual es recolliran totes les incidències que hagueren pogut tenir lloc al llarg d'aquesta, així com el contingut dels vots particulars o qualssevol altres manifestacions que els seus membres puguen formular. L'acta s'incorporarà a l'expedient iniciat amb ocasió del procediment selectiu.
  
Els resultats de cadascun dels exercicis, les successives crides i convocatòries, i, en definitiva, qualsevol decisió que adopte el tribunal de selecció, s'exposaran als locals on s'haja celebrat l'exercici anterior o en els quals s'assenyalen en l'últim anunci, i aquesta exposició valdrà de com a notificació a tots els efectes.
  
La crida per a la sessió següent d'un mateix exercici haurà de realitzar-se amb un termini mínim d'antelació de 12 hores, mentre que la convocatòria per a un exercici distint haurà de respectar un termini mínim de 48 hores. Aquests terminis podran reduir-se o eliminar-se per acord unànime dels aspirants, que haurà de manifestar-se per escrit i incorporar-se a l'expedient.
  
En el cas que el procediment selectiu es desenvolupe a través del sistema d'oposició, com és aquest cas, amb el resultat de l'últim exercici, el tribunal de selecció exposarà al públic resolució motivada per la qual es fixa la relació definitiva en la qual figurarà l'aspirant aprovat amb la seua puntuació, ja que en cap circumstància podrà ser superior el nombre d'aprovats al de places convocades (una).
  
Base setena. Sistema selectiu i qualificació dels exercicis
  
El sistema selectiu i la qualificació d'exercicis serà, per a aquesta plaça objecte de la convocatòria, el que s'especifica en l'annex número 1 que acompanya a aquestes bases.
  
Base vuitena. Presentació de documents, nomenament i presa de possessió
  
Els aspirants que hagen superat el procediment selectiu, presentaren en el Registre d'Entrada de l'Ajuntament, dins dels 20 dies hàbils següents a la publicació de la llista d'aprovats, els documents acreditatius del compliment de les condicions generals que per a prendre part en les proves selectives s'exigeixen en la base segona, i dels requisits especials previstos en l'annex número 1 d'aquestes bases per a aquesta plaça convocada, sempre que aquestes no obraren ja en poder de l'administració.
  
Els qui tingueren la condició de funcionaris públics o els qui ja hagueren estat contractats anteriorment per la corporació, dins de l'any anterior al de la celebració del procediment selectiu, estaran exempts de justificar documentalment les condicions o requisits ja demostrats per a obtenir el seu anterior nomenament o contractació, sempre que no hagen pogut sofrir cap variació.
  
Davant de la impossibilitat, degudament justificada, de presentar els documents expressats, podrà acreditar-se que es reuneixen les condicions exigides en la convocatòria mitjançant qualsevol prova admissible en dret.
  
Els qui dins del termini fixat, i excepte casos de força major degudament acreditada, no presentaren la documentació o de l'examen d'aquesta es deduïra que manquen de tots o d'algun dels requisits exigits, no podran ser nomenats i quedaran anul·lades totes les seues actuacions, sense perjudici de la responsabilitat en què pogueren incórrer en cas de falsedat. La plaça no ocupada per l'aspirant que no presente la documentació quedarà vacant.
  
Després de la presentació de la documentació, l'alcalde, o el regidor delegat, si és procedent, procedirà en el termini de 10 dies al nomenament com a funcionari en pràctiques a la persona proposada. En tot cas, el còmput dels terminis per a efectuar el nomenament com a funcionari de carrera i la corresponent presa de possessió del funcionari s'efectuaran de forma que possibiliten que la incorporació del seleccionat al lloc de treball no excedisca de sis mesos des de la proposició del tribunal seleccionador a l'alcalde president de nomenament de l'aspirant aprovat.
  
Base novena. Període de pràctiques
  
En l'annex número 1 d'aquestes bases i per a aquesta plaça convocada, es preveu, com a requisit previ a l'adquisició de la condició de funcionari de carrera, la superació d'un període de pràctiques de dos mesos, durant el qual el funcionari serà nomenat en pràctiques, i percebrà una retribució equivalent al sou base i pagues extraordinàries corresponents al grup de titulació que corresponga (grup B en aquest cas). No obstant això, si les pràctiques es realitzen exercint el seu lloc de treball, l'import anterior s'incrementarà amb les retribucions complementàries corresponents a aquest lloc.
  
L'avaluació del període de pràctiques correspondrà al tribunal de selecció, que amb una antelació no superior a 15 dies abans del seu acabament, es reunirà per a la seua avaluació, i requerirà per a això la presència o l'informe del personal administratiu al càrrec de la qual es trobe l'examinat (titular de la intervenció de fons) , així com del regidor de l'àrea a què fora adscrit (Regidoria d'Hisenda).
  
En el cas que el funcionari no superara el procés de pràctiques, no serà nomenat funcionari de carrera, i s'extingiran les relacions entre l'administració municipal i el funcionari en pràctiques, prèvia audiència a l'interessat.
  
Base deu. Legislació aplicable
  
En tot allò que no estiga previst en aquestes bases específiques, s'estarà al que estableixen la Llei 7/1985, de 2 d'abril, de Bases de Règim Local, el Real Decret 781/1986, de 18 d'abril, pel qual s'aprova el Text Refós de disposicions vigents en matèria de règim local; La Llei 30/1984, de 2 d'agost, de Mesures Urgents de Reforma de la Funció Pública Espanyola; el Decret de 24 d'octubre de 1995, de la Generalitat Valenciana pel qual s'aprova el Text Refós de la Llei de la Funció Pública Valenciana; el Real Decret 896/1991, de 7 de juny, pel qual s'aproven les normes bàsiques i els programes mínims del procediment de selecció dels funcionaris de l'administració local, el Decret 33/1999, de 9 de març, del Govern Valencià pel qual s'aprova el Reglament de Selecció, Provisió de Llocs de treball i Carrera Administrativa del Personal Inclòs en l'Àmbit d'Aplicació de la Llei de la Funció Pública Valenciana, i supletòriament el Real Decret 364/1995, de 10 de març, pel qual s'aprova el Reglament General d'Ingrés del Personal al Servei de l'administració General de l'Estat i de Provisió de Llocs de Treball i de Promoció Professional dels Funcionaris Civils de l'Administració General de l'Estat.
  
Base onze. Recursos
  
Contra aquestes bases específiques, que posen fi a la via administrativa, els interessats podran interposar potestativament recurs de reposició, en el termini d'un mes comptador des de l'endemà de la publicació d'aquestes, davant de l'alcaldia presidència; o directament recurs contenciós administratiu, en el termini de dos mesos comptadors des de l'endemà a la publicació d'aquestes, davant de la Sala Contenciosa Administratiu del Tribunal Superior de Justícia de la Comunitat Valenciana.
  
En el cas que s'haguera interposat recurs potestatiu de reposició, contra la desestimació d'aquest, els interessats podran interposar recurs contenciós administratiu, en el termini de dos mesos comptadors des de l'endemà a la notificació de la desestimació expressa del recurs de reposició, o en el termini de sis mesos comptadors des del dia en què aquest haja d'entendre's presumptament desestimat, davant de la Sala Contenciosa Administratiu del Tribunal Superior de Justícia de la Comunitat Valenciana.
  
Base dotze. A disposició dels interessats
  
Aquestes bases específiques es troben a disposició dels interessats a les dependències municipals, horari d'oficina, de 10.00 A 14.00 hores.
  
Annex número 1 - Tècnic mitjà d'administració general
  
I. Requisits especials:
  
- Titulació: haver cursat tres anys complets de la llicenciatura de Dret o de Ciències Econòmiques, o comptar amb la diplomatura de Ciències Empresarials.
  
II. Tribunal qualificador:
  
- President: l'alcalde president de la corporació, o regidor en qui delegue.
  
- Secretari: la secretària de l'Ajuntament, o aquell en qui delegue.
  
- Vocals:
  
- Un representant de la Generalitat Valenciana, designat per la Direcció General d'Administració Territorial de la Conselleria de Justícia i Administracions Públiques.
  
- Un funcionari amb habilitació de caràcter nacional, subescala intervenció tresoreria, categoria d'entrada.
  
- Un representant sindical, que serà el designat pel representant sindical dels funcionaris de l'Ajuntament de Vilamarxant i que haurà de ser funcionari que posseïsca una titulació igual o superior a la del lloc de treball a ocupar i pertànyer al mateix o superior grup de titulació (grup B) com titular.
  
No obstant l'anterior, podran assistir a les deliberacions d'aquest tribunal, tots els membres de la corporació local si així el desitgen, si bé sempre amb veu, però sense vot.
  
III. Sistema selectiu:
  
El sistema selectiu serà el d'oposició lliure.
  
La fase d'oposició es compondrà dels següents exercicis:
  
A. Primer exercici: de caràcter obligatori i eliminatori. Es qualificarà de 0 a 20 punts.
  
Consistirà en la realització per escrit d'una prova de coneixements referida als continguts del temari «Programa de matèries del primer exercici o matèries comunes». El tribunal fixarà l'exercici en forma de test en número de 20 preguntes com a mínim i 80 com a màxim, amb quatre respostes alternatives de les quals una únicament serà la correcta.La seua duració serà de 90 minuts. Les contestacions errònies es valoraran negativament amb una penalització equivalent a un terç del valor de cada contestació correcta.
  
B. Segon exercici: de caràcter obligatori i eliminatori.
  
Es qualificarà de 0 a 30 punts. Consistirà en el desenvolupament per escrit de tres temes dels quatre proposats pel tribunal, en un termini de quatre hores i mitja, dels inclosos en el del temari «Programa de matèries del segon i tercer exercici o matèries específiques», si bé, s'haurà de desenvolupar forçosament i necessàriament i com a requisit indispensable per a superar aquesta prova el tema proposat en relació amb l'apartat quatre «B.d) Hisenda pública» amb el que l'opció d'elecció dels altres dos temes a desenvolupar dels tres proposats pel tribunal abraçarà únicament als apartats un, dos i tres del temari «Programa de matèries del segon i tercer exercici o matèries específiques», dels quals els aspirants han de desenvolupar per escrit com s'ha expressat, tres temes. Els quatre temes proposats s'obtindran del públic sorteig d'extraccions pel tribunal. La puntuació total d'aquesta fase serà la mitjana aritmètica dels resultats obtinguts en cada u dels temes realitzats. La lectura d'aquest exercici serà pública, i a l'acabament, el tribunal podrà formular als aspirants totes les preguntes que estime convenients.
  
C. Tercer exercici: de caràcter obligatori i eliminatori. Es qualificarà de 0 a 10 punts. Consistirà a desenvolupar un o diversos supòsits pràctics, determinats pel tribunal, sobre el lloc de treball a exercir i relacionats amb el temari específic («Programa de matèries del segon i tercer exercici o matèries específiques»), en el termini màxim de tres hores. Per al desenvolupament d'aquest exercici, els aspirants podran servir-se dels textos legals (no comentats) que estimen convenients.
  
D. Quart exercici: de caràcter obligatori i no eliminatori. Es qualificarà de 0 a 5 punts. Consistirà en la valoració pel tribunal dels coneixements de valencià dels aspirants, relacionats amb les funcions pròpies del lloc convocat i d'acord amb la normativa sobre l'ús del valencià de la Generalitat Valenciana. Es valorarà pel tribunal un exercici relacionat amb l'anterior proposat pel tribunal.
  
E. Cinquè exercici: de caràcter obligatori i no eliminatori. Es qualificarà de 0 a 5 punts. El tribunal valorarà els coneixements d'informàtica, a nivell d'usuari, dels aspirants, relacionats amb les aplicacions Word, Excel i Access de l'Office 97. El tribunal valorarà un exercici relacionat amb l'anterior proposat per aquest.
  
En tots aquests exercicis de l'oposició, serà facultat del tribunal de selecció la determinació dels nivells mínims a aconseguir per a la superació de cada exercici, i, en general, la fixació dels criteris d'avaluació dels resultats.
  
IV. Temari
  
A. Programa de matèries del primer exercici o matèries comunes (Total = 18 temes).
  
A.a) Constitució espanyola (1 tema).
  
Tema 1. La Constitució Espanyola de 1978. Pluralitat de significats. La constitució com a text normatiu. Característiques i estructura. Drets fonamentals i llibertats públiques: enumeració, garanties i suspensió. Altres drets i deures dels ciutadans.
  
Ab) Organització territorial de l'estat i Unió Europea (3 temes).
  
Tema 2.Organització territorial de l'estat. Les comunitats autònomes: La seua organització i competències. Els estatuts d'autonomia.
  
Tema 3. L'ordenament comunitari. Formació i caràcters. Tractats i dret derivat. Dret comunitari i dret dels països membres. Dret comunitari i comunitats autònomes.
  
Tema 4. Les comunitats europees: origen i evolució. Organització i competències. Les institucions.
  
Ac) Estatut d'Autonomia de la Comunitat Valenciana (2 temes).
  
Tema 5. L'Estatut d'Autonomia de la Comunitat Valenciana: aprovació i reforma. Estructura i principis fonamentals. Les competències de la Generalitat Valenciana. Especial referència al règim local: desenvolupament legal i reglamentari.
  
Tema 6. La Generalitat Valenciana: institucions. Les Corts Valencianes: composició, constitució i funcions. El president de la Generalitat: funcions. El Consell: composició, estructura i funcions. Altres institucions: el Síndic de Greuges i el Consell de Cultura. La Sindicatura de Comptes.
  
Ad) Règim local (1 tema).
  
Tema 7. Estructura de l'administració local: ens locals bàsics i opcionals. Organització i competències del municipi. Organització i competències de la província.
  
Ae) Dret administratiu general (7 temes).
  
Tema 8. L'ordenament jurídic administratiu: fonts. La constitució.
  
Lleis estatals i lleis autonòmiques: classes. Altres disposicions normatives amb força de llei. El reglament: concepte, naturalesa i classes. Límits de la potestat reglamentària. Relacions entre l'ordenament jurídic estatal i els autonòmics. Principi de jerarquia i competència.
  
Tema 9. L'acte administratiu: concepte, element i classes. Eficàcia, executivitat, ejecutorietat i suspensió dels actes administratius. Notificació i publicació. Invalidesa de l'acte administratiu i de les disposicions generals. Supòsits de nul·litat de ple dret i d'anul·labilitat. Conservació, conversió i revalidació de l'acte administratiu. Irregularitats no invalidants. Revisió dels actes administratius: classes. Actes presumptes: requisits i efectes.
  
Tema 10. El procediment administratiu. Regulació, principis i fases del procediment. Especialitats en l'àmbit local.
  
Tema 11. Els recursos administratius: concepte i classes. Les reclamacions economicoadministratives. La reclamació prèvia a l'exercici de les accions civils i laborals.
  
Tema 12. La jurisdicció contenciós administrativa. Extensió i límits. Les parts. Actes impugnables. Procediment. La sentència i la seua execució.
  
Tema 13. Estructura de la funció pública espanyola. La relació de serveis entre l'administració i els empleats públics: règim estatutari i laboral. Drets i deures dels funcionaris. Situacions administratives.
  
Tema 14. Ordenació del territori i urbanisme. Competències de l'estat, de les comunitats autònomes i dels ens locals. El planejament: classes d'instruments planificadors. Sistemes d'actuació. La propietat privada davant de l'ordenació urbanística: drets i deures.
  
Af) Hisenda pública i administració tributària (4 temes).
  
Tema 15. La despesa pública. Criteris d'elecció social. L'execució del pressupost de despeses: fases i procediment.
  
Tema 16. Els ingressos públics: concepte i classificació. Ingressos públics de naturalesa contractual i coactiva. L'impost: concepte i classificació.
  
Tema 17. Principis de l'ordenament tributari espanyol. Potestat tributària originària i derivada. Aplicació i interpretació de les normes tributàries. Els tributs: classificació. La relació juridicotributària. El fet imposable i liquidable. Quota i deute tributari. Extinció de l'obligació tributària.
  
Tema 18. Les hisendes locals a Espanya: principis constitucionals. El principi de reserva de llei en matèria tributària i els ens territorials. La Llei d'Hisendes Locals. Dret transitori. Incidència estatal i autonòmica en l'autonomia financera local. La coordinació de les hisendes estatal, autonòmica i local.
  
B. Programa de matèries del segon i tercer exercici o matèries específiques (Total = 68 temes) .
  
Apartat u: Ba) Dret mercantil i laboral (11 temes).
  
Tema 19. El dret mercantil: concepte i contingut. Fonts. Actes de comerç. L'empresa mercantil. El comerciant individual.
  
Tema 20. Les societats mercantils en general. Concepte legal de societat mercantil. Classes. Dissolució i liquidació de societats. El registre mercantil.
  
Tema 21. Títols valors. El xec. Analogies i diferències amb la lletra de canvi. Requisits i modalitats. La provisió. La presentació i el pagament del xec. Protest del xec. Les accions canviàries.
  
Tema 22. Les obligacions mercantils. Contractes mercantils. Contracte de compte corrent. Compravenda mercantil. Contracte de comissió. El Leasing.
  
Tema 23. Contractes bancaris. Caràcters del contracte bancari. El secret bancari. Classificació dels contractes bancaris. El dipòsit bancari.
  
Tema 24. Els préstecs bancaris. L'obertura de crèdit: concepte, naturalesa i classes. Règim dels contractes d'obertura de crèdit. Els crèdits documentaris. El descompte bancari.
  
Tema 25. La consolidació mercantil. L'aval bancari. Pignoració de valors. Hipoteca mobiliària. Els contractes de vendes a terminis.
  
Tema 26. La suspensió de pagaments. Pressupostos, efectes i òrgans de la suspensió de pagaments. El conveni. Els dèbits a la hisenda local en la suspensió de pagaments.
  
Tema 27. La fallida. Conceptes i classes. Òrgans de la fallida. La retroacció de la fallida. Efectes de la fallida.
  
Tema 28. El contracte de treball i les seues modalitats.
  
Tema 29. La seguretat social del personal laboral al servei de les entitats locals.
  
Apartat dos: Bb) Règim local (8 temes).
  
Tema 30 El municipi: concepte i elements. El territori municipal. Creació i supressió de municipis. Alteració de termes municipals. Divisió del territori municipal en districtes i barris.
  
Tema 31. La població municipal: classificació. El padró municipal d'habitants. Estatut del veí. La participació veïnal. Drets dels estrangers.
  
Tema 32. Organització municipal. Òrgans necessaris i complementaris. L'alcalde: atribucions. Tinents d'alcalde i regidors delegats.
  
Tema 33. L'ajuntament ple: composició, atribucions i règim de delegacions. La comissió de govern: composició i atribucions.
  
Estatut del regidor.
  
Tema 34. Règim de sessions i acords de les corporacions locals. Normes reguladores. Les sessions: classes. Els acords de les corporacions locals: classes i formes. Actes i certificats.
  
Tema 35. Relacions entre les administracions locals, autonòmiques i estatal. Fórmules de cooperació i coordinació.
  
Tema 36. Exercici per les entitats locals de la iniciativa pública d'activitats econòmiques: serveis reservats i serveis públics. Procediment de la seua efectiva execució.
  
Tema 37. El patrimoni de les entitats locals. Classificació dels béns. El domini públic local. Béns patrimonials de les entitats locals. L'inventari. Béns comunals. Adquisició i alienació de béns de propis. Administració ús i aprofitament dels béns patrimonials. Les muntanyes, classes i règim jurídic.
  
Apartat tres: Bc) Dret administratiu (10 temes).
  
Tema 38. Drets dels ciutadans. L'accés a arxius i registres. Els registres. Presentació de sol·licituds, escrits i comunicacions. Termes i terminis.
  
Tema 39. Els contractes de les administracions públiques. Contractes administratius i contractes privats de l'administració. Requisits dels contractes. Els expedients de contractació. L'adjudicació dels contractes. Perfeccionament i formalització del contracte.
  
Tema 40. El concepte de servei públic. Els modes de gestió del servei públic.
  
Tema 41. L'expropiació forçosa: naturalesa i justificació de la potestat expropiatòria. Els subjectes de la potestat expropiatòria. Procediment expropiatorio.
  
Tema 42. La responsabilitat de l'administració pública: concepte i evolució. Pressupostos. Efectivitat de la reparació. L'acció de responsabilitat. La responsabilitat per actes administratius. El procediment en matèria de responsabilitat patrimonial de l'administració.
  
Tema 43. La funció pública local. Funcionaris amb habilitació nacional. L'articulació en administració general i especial dels funcionaris locals. El personal eventual al servei de les corporacions locals. Òrgans competents en matèria de personal en l'àmbit local.
  
Tema 44. Les plantilles de personal i la seua repercussió pressupostària. L'oferta d'ocupació públic. Els catàlegs i relacions de llocs de treball. Provisió de llocs de treball. Règim retributiu del personal al servei de les corporacions locals.
  
Tema 45. Adquisició i pèrdua de la condició funcionarial. Situacions administratives. La promoció i les seues classes. Drets del personal al servei de les corporacions locals. Drets col·lectius. La seguretat social dels funcionaris locals.
  
Tema 46. L'ordenació territorial: classes de plans. Règim urbanístic de la propietat del sòl; principis generals.
  
Tema 47. Classificació i qualificació del sòl. Concepte de solar. Règim del sòl no urbanitzable. Règim del sòl urbà i urbanitzable.
  
Apartat quatre Bd) Hisenda pública (38 temes)
  
Tema 48. Ingressos públics. Concepte i classes. Anàlisi dels preus públics. El concepte de taxa i la seua significació històrica i actual. Les contribucions especials. Concepte d'impost: elements i classes.
  
Tema 49.L'ordenament tributari espanyol. Principis constitucionals. El nou sistema constitucional de fonts del dret i la seua repercussió en l'àmbit financer. Aplicació de les normes tributàries. Els tributs i les seues classes.
  
Tema 50. La relació jurídica tributària. Concepte, naturalesa i elements. El fet imposable. Concepte i classes. El subjecte passiu. Els responsables del tribut. La capacitat d'obrar en el dret tributari. El domicili fiscal.
  
Tema 51. La base imposable. Concepte i règims de determinació, estimacions directa i indirecta. Estimació objectiva singular. La comprovació de valors. La base liquidable. El tipus de gravamen. El deute tributari. Elements.
  
Tema 52. El procediment de gestió tributària. Les declaracions i liquidacions tributàries. Infraccions tributàries i sancions. El delicte fiscal.
  
Tema 53. La gestió tributària en l'administració local. La competència de les entitats locals en la gestió tributària. Gestió recaptadora en l'administració local: enumeració i competències.
  
Tema 54. El deute tributari: components. Formes d'extinció del deute tributari. El pagament. Obligats al pagament. Deutors principals. Responsabilitat solidària i subsidiària. Temps de pagament. Mitjans de pagament. Justificants de pagament. Garanties de pagament. Efectes de pagament. Ajornament i fraccionament dels deutes.
  
Tema 55. Altres formes d'extinció dels deutes: enumeració. La prescripció. Compensació. Condonació. Insolvència. Recaptació en període voluntari. Procediment i lloc d'ingrés. Termini d'ingrés. Informació al contribuent: col·lectiva i individual.
  
Tema 56. El procediment de constrenyiment (I): definició i caràcter. Potestat d'utilitzar la via de constrenyiment en l'administració local. Iniciació i efectes.
  
Tema 57. El procediment de constrenyiment (II). Notificació. Títols per a l'execució. La providència de constrenyiment. Recursos administratius contra la providència de constrenyiment. Terminis d'ingrés. L'embargament de béns. Prelació. La providència d'embargament. Béns inembargables. L'embargament de diners efectius.
  
Tema 58. El procediment de constrenyiment (III). L'embargament de béns immobles. Actuacions posteriors a l'embargament. Subhastes. Costes. Adjudicació de béns en l'administració local. Crèdits incobrables. Finalització de l'expedient de constrenyiment.
  
Tema 59. El servei de recaptació. Gestió directa. El personal al servei dels òrgans de recaptació de les corporacions locals. Distintes fórmules de gestió directa. Gestió cedida: Cessió a altres administracions. El paper de les diputacions.
  
Tema 60. Comptabilitat de la gestió recapdatòria. Llibres. Comptes. Fiscalització interna i externa.
  
Tema 61. El principi de suficiència de les hisendes locals. La potestat tributària dels ens locals. La potestat reglamentària en matèria tributària: contingut de les ordenances fiscals, procediment d'aprovació i publicació. Recursos contra els actes d'imposició, ordenació i aplicació dels tributs. La suspensió de l'acte impugnat.
  
Tema 62. Ingressos locals no impositius. Ingressos de dret privat. Subvencions i altres ingressos de dret públic.
  
Tema 63. Taxes i les seues classes. Règim jurídic. Règim de càlcul i aprovació de les tarifes dels serveis públics. Preus públics.
  
Tema 64. Les contribucions especials. Règim jurídic.
  
Tema 65. Els impostos locals. L'impost sobre béns immobles.
  
Tema 66. L'impost sobre activitats econòmiques. L'impost sobre vehicles de tracció mecànica.
  
Tema 67. L'impost sobre construccions, instal·lacions i obres. L'impost sobre l'increment del valor dels terrenys de naturalesa urbana.
  
Tema 68. Contingut de les ordenances fiscals. Procediment d'aprovació. Entrada en vigor. Recursos contra els actes d'ordenació i aplicació dels tributs.
  
Tema 69. La inspecció dels tributs. Òrgans competents en l'estat i en els ens locals. Funcions i facultats. Procediment d'inspecció tributària. Documentació de les actuacions inspectores.
  
Tema 70. La revisió dels actes de gestió tributària en via administrativa. El procediment economicoadministratiu.
  
Tema 71. El crèdit local. Tipologia de crèdits. Els crèdits i la seua instrumentació formal. Institucions financeres amb les que es poden concertar operacions de crèdit. Requisits procedimentals per a les operacions de crèdit.
  
Tema 72. La funció interventora: fiscalització dels actes econòmics de les entitats locals i dels seus serveis administratius. Fiscalització dels actes de liquidació i recaptació. Inversió i aplicació dels cabals públics. La funció assessora i d'informació financera. El control financer de legalitat. Organismes autònoms i societats locals. El control intermitent per auditoria. L'anàlisi de costos.
  
Tema 73. La tresoreria: concepte, caràcter i funcions. La gestió financera: planificació, gestió i anàlisi crítica. La gestió recaudatoria.
  
Tema 74. El pressupost de les entitats locals. El principi de pressupost únic: el seu significat. Estructura pressupostària. Formació i aprovació del pressupost. Pròrroga del pressupost. Les bases d'execució del pressupost. L'estat consolidat del pressupost.
  
Tema 75. Crèdits del pressupost de despeses: delimitació i situació.
  
Tema 76. Modificacions pressupostàries: classes. Tramitació i aprovació.
  
Tema 77. Execució del pressupost de despeses. Fases d'autorització, disposició, reconeixement i liquidació de l'obligació. Ordenació del pagament. Competència, casos de nul·litat i prohibicions. Despeses de caràcter plurianual.
  
Tema 78. Liquidació dels pressupostos.
  
Tema 79. El compte general de les entitats locals.
  
Tema 80. La comptabilitat pública: principis bàsics. La comptabilitat pública i la comptabilitat nacional. El pla general de comptabilitat pública.
  
Tema 81. La comptabilitat administrativa dels ens locals: àmbit d'aplicació, competències i fins.
  
Tema 82. Documents comptables: documentació de comptabilitat del pressupost de despeses.
  
Tema 83. Documents de comptabilitat del pressupost d'ingressos.
  
Tema 84. Documents de comptabilitat d'altres operacions no pressupostàries de tresoreria.
  
Tema 85. Documents de comptabilitat de valors en dipòsit. Documents de comptabilitat de control d'agents recaptadors. Altres documents comptables.
  
V. Període de pràctiques
  
L'aspirant que supere aquest procediment selectiu haurà, tal i com estableix la base novena, com a requisit previ a l'adquisició de la condició de funcionari de carrera, superar un període de pràctiques de dos mesos, abans de ser nomenat funcionari de carrera, que es desenvolupara a l'Ajuntament de Vilamarxant.
  
Per a iniciar aquest període, i durant el mateix, el funcionari seleccionat serà nomenat en pràctiques, amb el règim previst en la base novena d'aquestes bases. Les pràctiques a l'Ajuntament no s'exerciran en lloc de treball concret, sinó davall la supervisió de l'interventor de l'Ajuntament, ja que el lloc de treball objecte d'aquestes bases, aquesta adscrit al dit departament.
  
Annex nombre 2 - Model d'instància
  
El senyor/senyora ..., amb DNI, núm. ..., amb domicili en la ..., de la població de ..., província de ... , i amb núm. de teléfono ... ,
  
EXPOSA:
  
Que havent tingut notícies de la convocatòria del procediment de selecció per a la plaça de tècnic mitjà d'administració general, (tresorer) segons anunci publicat en el BOE de data ...
  
Que declare, sota la meua responsabilitat, complir tots i cadascun dels requisits previstos en les bases de la convocatòria.
  
Que acompanye a aquesta sol·licitud còpia compulsada del DNI (o passaport) i del justificant de l'ingrés dels drets d'examen en la forma i quantia previstes en les bases de la convocatòria.
  
Per tot això,
  
SOL·LICITA, que tenint per presentada aquesta instància i les còpies que l'acompanyen, siga admesa, i de conformitat amb la mateixa, se m'admeta a participar en la proves selectives convocades per a la plaça indicada en el cos de la present.
  
... a ... de ... de 2001.
  
Firmat: D....
  
SR. ALCALDE-PRESIDENT DE L'AJUNTAMENT DE VILAMARXANT